**Viktor Emanuel I** (24. heinäkuuta 1759 Torino – 10. tammikuuta 1824 Moncalieri) oli Sardinian kuningaskunnan kuningas vuosina 1802–1821.

Suku ja nuoruus
---------------

Viktor Emanuelin vanhemmat olivat kuningas Viktor Amadeus III ja Espanjan infanta Maria Antonia Fernanda, joka oli kuningas Filip V:n ja Elisabet Farnesen nuorin tytär. Viktor Emanuelilla oli 11 sisarusta. Hänen vanhempi veljensä Kaarle Emanuel IV oli häntä edeltänyt ja nuorempi veli Kaarle Felix häntä seuarnnut Sardinian kuningas. Viktor Emanuelin sisar Maria Teresia oli Ranskan myöhemmän kuninkaan Kaarle X:n puoliso. 

Viktor Emanuel sai aluksi Aostan prinssin arvon. Hän kannatti Sardinian osallistumista ensimmäisen liittokunnan sotaan Ranskaa vastaan ja myötävaikutti siihen, että Sardinia julisti vuonna 1793 sodan Ranskalle. Hän myös vastusti vuonna 1796 Pariisin rauhan solmimista Ranskan kanssa.

Viktor Emanuelilla oli jakobiittien vaatimus Englannin ja Skotlannin valtaistuimiin, sillä hänen isoisänsä äidinäiti oli ollut Henrietta Englantilainen.

Kuningas Viktor Emanuel I, Tommaso Lorenzonen maalaus (1821).

Kuningas
--------

Viktor Emanuel tuli kuninkaaksi, kun hänen veljensä Kaarle Emanuel IV luopui kruunusta hänen hyväkseen 4. kesäkuuta 1802. Valtakunta oli tuolloin supistunut käsittämään pelkän Sardinian saaren, sillä kaikki mantereella sijainneet alueet oli jouduttu vuosien 1796 ja 1798 rauhansopimuksissa luovuttamaan Ranskalle. Viktor Emanuel kykeni säilyttämään valtansa Sardiniassa pääasiassa Englannin sotilaallisella tuella vuoteen 1814, jolloin hän Napoleonin kukistumisen jälkeen saattoi palata pääkaupunkiinsa Torinoon. Vuoden 1814 Pariisin rauhassa Ranska joutui palauttamaan Sardinian kuningaskunnalle Nizzan ja osan Savoijia. Seuraavan vuoden uudessa rauhansopimuksessa se joutui palauttamaan loputkin Savoijista. Wienin kongressi päätti kesäkuussa 1815 lisäksi liittää Sardiniaan myös entisen Genovan tasavallan alueet.

Palattuaan valtaan valtakuntansa pääosassa Viktor Emanuel kumosi Napoleonin aikana tehdyt hallinnolliset uudistukset, palautti pääosiltaan aatelin ja katolisten sääntökuntien oikeudet sekä erotutti liian radikaaleina pidetyt oppineet Torinon yliopiston oppituoleilta. Hän käynnisti vuonna 1819 joitain vaatimattomia poliittisia uudistuksia, jotka eivät kuitenkaan tyydyttänet liberaaleja. Napolissa Molempain Sisiliain kuningaskunnassa vuonna 1820 puhjennut vallankumousyritys johti maaliskuussa 1821 sotilaskapinaan myös Sardiniassa. Kapinalliset vaativat vapaamielistä perustuslakia. Viktor Emanuel ei suostunut vaatimukseen, mutta hän luopui kruunusta nuoremman veljensä Kaarle Felixin hyväksi.

Viktor Emanuel ja kuningatar Maria Teresa kolmen nuorimman tyttärensä kanssa, Luigi Bernero (1813–1814).

Avioliitto ja lapset
--------------------

Viktor Emanuel avioitui vuonna 1789 Itävalta-Esten arkkiherttuatar Maria Teresan (1773–1832) kanssa, joka oli Modenan herttua Ferdinand Kaarlen ja Maria Beatrice Ricciarda d’Esten vanhin tytär. Hänen isänsä isä oli Itävallan keisari Frans I ja isänsä äiti oli keisarinna Maria Teresia.

Heille syntyi seitsemän lasta, joista neljä eli aikuisikäisiksi:

* Maria Beatrice Victoria Josefa (6. joulukuuta 1792 – 15. syyskuuta 1840), avioitui 1812 enonsa, Itävallan arkkiherttua ja Modenan herttua Frans IV:n (1779–1846) kanssa, heillä oli neljä lasta
* Maria Adelaide Clothilde Xaveria Borbonia (1. lokakuuta 1794 – 2. elokuuta 1795), kuoli alle vuoden ikäisenä
* Kaarle Emanuel (3. syyskuuta 1796 – 9. elokuuta 1799), kuoli isorokkoon 2-vuotiaana
* Tytär (13. marraskuuta 1800 – 10. tammikuuta 1801), kuoli alle puolivuotiaana

kaksostytöt:

* Maria Teresa Fernanda Felicitas Gaetana Pia (19. syyskuuta 1803 – 16. heinäkuuta 1879), avioitui 1820 Parman herttua Kaarle II:n (1799–1883) kanssa, heille syntyi kaksi lasta. He elivät suurimman osan avioliitostaan erillään toisistaan.
* Maria Anna Ricciarda Carlotta Margherita Pia (19. syyskuuta 1803 – 4. toukokuuta 1884), avioitui 1831 Itävallan kehitysvammaisen keisari Ferdinand I:n kanssa, jonka hoitajana hän toimi, ei jälkeläisiä
* Maria Cristina Carlotta Giuseppina Gaetana Elise (14. marraskuuta 1812 – 21. tammikuuta 1836), avioitui 1832 Molempain Sisiliain kuningas Ferdinand II:n kanssa; heille syntyi lyhyen avioliiton aikana yksi lapsi, tuleva Frans II , jonka synnytykseen Maria menehtyi

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.

Lähteet
-------

1. 1 2 3 4 5  *Nordisk familjebok* (1921), s. 422–423 (ruotsiksi) Runeberg.org. Viitattu 21.6.2014.

Aiheesta muualla
----------------

* Kuvia tai muita tiedostoja aiheesta **Viktor Emanuel I** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Italia
* Israel
* Yhdysvallat
* Alankomaat
* Puola
* Vatikaani

 |
|  |
| Taiteenala | 
* ULAN

 |
|  |
| Henkilöt | 
* Dizionario Biografico degli Italiani
* Deutsche Biographie

 |
|  |
| Muut | 
* Europeana
* RISM
* IdRef

 |

 |